정조 5년 · 목
別單以爲。臣於往還之路。留館之時。彼地事情。毋論虛實。或以採探。或以所見。幷爲開錄于左。留館之日。又伏奉冬至使書狀官林濟遠所傳下敎。亦令首譯。別修一件。以備睿覽。一。康煕定制。漢人任民。淸人管戎。治民之官。盡屬漢人。掌兵之權。專委淸人。雍正亦遵而不改矣。逮至乾隆。兵任則依舊以淸人管轄。而民官亦或屬之淸人。比年以來。視前尤多。故漢人擧有失職之歎。雖以目下所見言之。道上官行之車服華麗者。太半是淸人。而以公服徒步者。問皆是漢人。則可知淸漢人形勢之懸殊。一。關外十八處城堞之荒廢者。自昨年次第修築。或完或未完。而工役浩大。告訖無期。役夫雇銀。間爲任事者弄奸。故民多怨言。康煕雍正。則以瀋陽寧古塔爲根本之地。輸置財寶。而關以外城池則不修治者。意蓋在於視中原爲逆旅。而以瀋寧爲歸宿之所矣。乾隆初年。亦頗仍舊。而昇平旣久。連興巨役。糜財勞民。故漢人則或譏其失先皇本意如。是一。西方僧徒謂之喇嘛。黃衣黃帽。或車或馬。馳騁於京城通衢者。其類甚繁。蕃僧額爾德昵之迎來也。其徒之隨至者。無慮數千人。昨年秋皇帝在熱河時。與蕃僧語及外國事。皇帝盛稱朝鮮敦尙禮義。人物衣冠。亦有可觀。而進賀使行。適以其時到燕。故使我使就見者。蓋出於誇亦蕃僧之意。而及其往見之日。授以金佛者。卽是佛家戒法之意。十一月蕃僧死後。皇帝親臨治喪。不用棺斂。坐以金椅。覆以黃屋。以像其生。舁置北門皇寺。朝夕供給。無減生時。當以今年二月。送歸西藏。而六皇子及內閣學士永貴。將隨往云。西藏卽古之吐蕃。一。皇帝政令。年來暴嚴。凡係群下之微眚薄故。輒施革職降級出資之典。如有讜言之及闕失者。則不惟不思優容。乃反竄逐之。或使之自盡。至如山西士人張自如之昨秋一疏。槪論其土木之不息。廵游之無節。蕃僧之過禮。而一言不槪。死於酷刑。朝廷之上。承順成風。草野之中。志氣摧折。擧懷疑懼之心。欲圖自全之計。一。駙馬福隆安。以古相傅恒之子。方任兵部尙書。和珅出自徒隸。超遷至戶部尙書。兩人最見寵愛。居中用事。凡有駕行。必隨左右。福隆安則醇謹無才能。和珅則爲人狡黠。專事迎合。內懷陰刻。不副已者。輒譖毀抵罪。人皆側目而視。阿桂屢言其爵位太盛。宜可抑損。而繼有遠出之命。故或云和珅之所慫慂。一。原任太學士李侍堯。出爲雲貴總督。而見嫉於和珅。論以贜律。逮囚京獄。今已經歲。而先籍其家產。又命太學士九卿。議其當律。則皆曰可殺。皇帝以侍堯爲定鼎功臣李永芳之孫。念其先勞。又復收議於各省督撫。則亦如九卿之議。而唯閔鶚元一人。獨主傅生之論。皇帝下旨略曰。諸臣中旣有仍請從寬者。則罪疑惟輕。朕亦不肯爲已甚之事。李侍堯卽定爲應斬。監候秋後處決。蓋所監候秋後者。則例爲緩決故畢竟侍堯將不至一律。關浙總督富勤渾輝祖。皆令革職留任。一。太學士阿桂有剛直之稱。英廉亦以綜密著名。國有大事。倚任此兩相。而阿桂以元老大臣。間有規諫。故昨年臘月。出使浙江。審視堤役者。未必不出於厭薄疏外之意。一。鰲拜以順治舊相。爲康煕顧命之臣。屢封公爵。名登實錄。而康煕年長。坐專權用事。革職籍產。及其死後。念勞復爵。至雍正。亦襲封其子孫矣。昨年冬。皇帝偶閱實錄。復提鰲拜罪過。仍令追削停襲。以示大臣擅權不法者戒。槪聞物議。則鰲拜以累朝勳臣。如非大辜。則百世可宥。而今兹擧措。未免太薄。一。昨年年事。關東則雖云平年。關內未免凶歉。斗米直至五百文。自昨冬賙饑民。每戶計口給糧。臣行往來時。關內則多逢流丏。而關外則似無顚連之患。南方則水災被害者外。不至失稔。一。五臺山東鴈門縣。距燕京五百里。而山上有文殊院。素稱靈異。康煕雍正。亦曾幸此。而昨年臘月。皇帝旨下。將以今二月二十二日。往五臺山燒香。回到天津。觀水圍。往反限二十日。○首譯李湛聞見事件。一。去夏正陽門外。琉璃厰失火。延燒重城門樓。皇帝命太學士英廉。戶部尙書和珅。捐帑銀八萬兩。蕫役改建。而運木石於數百里之外。首尾五朔。始爲訖工。樓柱樓梁。俱斲石爲之。故樓體甚重。臺石裂坼。實有傾壓之慮。皇帝咎責蕫役兩臣。復令撤毀而改建之。又出帑銀二萬兩。而餘皆罰徵於兩臣。歲初祈穀親祭行時。以正陽樓役之方張。從東挾門往來。昨年春。南小館失火後。工部遵旨。出銀五千兩修葺。而只葺見燒十三間。其餘廂屋。初不着手。以致今番曺龍雲之壓斃。則彼中工役之費用。而奸竇日滋。賴類多如此。一。淸制不預建太子。擇諸子中賢有行者。書名藏留於乾淸宮金匱石室。及其嗣位之日。顧命大臣。始爲頒發中外。其嚴秘也如此。故非但群臣莫能預知。諸子亦不敢窺其意。各自謹飭。惟恐獲罪。見今皇子有六人。而皇六子最見親愛。國有大事。每任用焉。故識字者以爲屬意之處。或可以猜得。一。昨年萬壽節。王公大臣及外省督撫等。購得金玉銅磁之器玩奇巧者。誇多鬪靡。各自呈獻。亦有造進金佛銀山。以伸慶祝。則皇帝旨意略曰。七旬慶節。非常年可比。且爲其誠殷。不得不酌留。而嗣後毋得再有呈進。俟將來八旬萬壽。尙可俯從。一。內閣太學士。卽古丞相之職。淸漢各置三公。而淸相專管國事。漢相則不過充位。阿桂英廉。俱以淸相。最見倚任。而阿桂爲人剛直。英廉以綜核著名。昨年臘月。命阿桂出往淅江。蕫視河工。可見其役巨任重。一。皇帝凡有駕幸。福隆安和珅常隨在右。蓋福隆安則以古相傅恒之子。早選額駙。人又醇謹。而和珅則本以鑾儀衛卒。擢置卿列。寵幸無比。性本狡猾。善於逢迎。陰毒害人。滿朝側目。曾與阿桂不穆。屢爭於朝中。而八十老相之遠出南徼。未必不出於和珅之所譛間。一。淸漢人職任。各自不同。淸人掌兵權。漢人主民治。此是康煕定制。而淸漢俱安其職矣。乾隆則在位旣久。政措漸弛。淸人之掌兵則自如。而又擇州縣之肥饒者。移授淸人。故漢人官途日窄。登科多年。未得一命者亦有之。以淸人爲名者。則無論貴賤。俱屬八旗。例有捧銀。而漢人則除從仕者外。其所爲業。非農則商。道上之車服華麗者。無非淸人。而儀形困悴者。皆是漢人。則淸漢人貧富之判異。推此可知。一。僧道之屬。以華衣華帽。馳逐於通衢大道。百十爲群。而其中衣帽俱黃者。號爲喇嘛。問是西蕃僧。而尊尙異常。昨年遣皇六子。邀致額爾德尼於西藏。稱以班禪。敬若活佛。別作寺刹於熱河行宮之傍以處。而皇帝日日親往。恭行起居。及其患痘身死之後。支體短縮。殆同一小兒。故皇帝尤以爲異。作黃金塔。以覆其尸。令其徒衆。朝夕誦經以譙之。聞以今年二月。送歸西藏。而又以皇六子及太學士永貴護行。預餙所過沿道各刹。調發僧徒。擔舁遆送。而周年之後。可以得違西藏云。所謂西藏。卽古之吐蕃地方。其生迎死歸之際。耗費國財。動以萬計。朝卷有識之人。莫不譏議其失德。而亦不敢一言以諫者。蓋懲於山西士人張自如之疏論過禮班禪。而顯被誅戮。一。皇帝一年之內。游幸無節。歲首在圓明苑。觀燈戲。夏往熱河。避暑山庄。秋冬之文。會蒙古諸酋。行獵于口外地方。歲以爲常。昨年臘月下旨。將以今二月二十二日。幸五臺山。五臺山在山東界。而山水明秀。上有文殊院。俸供。三淸。民士祈禱者。咸聚於此。康煕雍正亦曾躬行燒香。回路到天津觀水圍。而所謂水圍。多發傍近船隻。環立水面。打起鵝鴨。驚飛翻空。則令武士齊發銃箭。以所獲多寡。論其賞罰。一。山海關以東城堞之荒廢。殆過百有餘年。而康煕雍正。俱不留意修葺。至乾隆亦然矣。始自年前。造甓燔灰。十八處城役。同時幷擧。次第修築。而城有大小。役有鉅細。至昨冬猶未完。而時値天寒。姑爲停止。徐待春和。更當始役。識者或以爲瀋陽寧古塔爲根本之地。故先皇之等棄關以東城池者。爲後世深長慮。而今皇則一反先志一。順天府鄕試。設於昨年秋。而榜發後。因監察御史戈姓人所奏。各省冒籍中式者九人。究覈拔榜。儒生李宗繹。以同考官李孔陽之族叔。入場被選。因孔陽自首。削其科目云云。則彼中科制之主嚴。相避之及遠。本自如此一。皇帝以昨年屆七旬。屢下優老之典。朝臣篤老者。擧有賞賚。其子孫另加調用。限滿京官年六十五歲以上四十八人。引見留任。各省貢生中年八十以上者。直付擧人。一。今行回到寧遠州。未及十數里。有一官行。從東而來。威儀甚盛。問是寧遠新知州。而爲引見上京。及到本州聞之。則城內有一土豪殺人。行賂於知州。以其家人代償其命矣。被殺人家。訴冤於京師。下刑部究覈得其實。皇帝怒甚。命本州都督。用軍律正法知州以警衆。以廣寧縣尹陞爲寧遠知州。人心莫不稱快。而亦可見刑政之一端。